**Службени лист**

 **општине Пожега**

|  |
| --- |
| **БРОЈ 4/2020, ПОЖЕГА, ОД 11. МАЈА 2020. ГОДИНЕ** |

 На основу члана 14, 15. и 58. Закона о локалним изборима („Службени гласник РС“, бр. 129/07... 12/20 и 16/20- аутентично тумаче и 68/20), члана 100. Закона о општем управном поступку („Службени гласник РС“, бр. 18/16 и 95/18 –аутентично тумачење) и члана 4. Закона о важењу уредаба које је Влада уз супотпис председника Републике донела за време ванредног стања и које је Народна скупштина потврдила („Службени гласник РС“, број 65/20), Општинска изборна комисија општине Пожега, на седници одржаној 11. маја 2020. године, донела је

**Р Е Ш Е Њ Е**

**О НАСТАВКУ СПРОВОЂЕЊА ИЗБОРНИХ РАДЊИ У ПОСТУПКУ**

**ИЗБОРА ЗА ОДБОРНИКЕ СКУПШТИНЕ ОПШТИНЕ ПОЖЕГА КОЈИ**

**СУ РАСПИСАНИ 4. МАРТА 2020. ГОДИНЕ**

 1. Наставља се спровођење изборних радњи у поступку избора за одборнике Скупштине општине Пожега који су расписани 4. марта 2020. године, почев од дана доношења овог решења.

 2. Избори из тачке 1. овог решења одржаће се 21. јуна 2020. године.

 3. Настављају да теку сви рокови за вршење изборних радњи у поступку спровођења избора из тачке 1. овог решења, утврђени Законом о локалним изборима, Законом о јединственом бирачком списку (''Сл.гласник РС'', бр.104/9 и 99/11) и Упутством за спровођење избора за народне посланике Народне скупштине (''Сл.гласник РС'', бр.20/20 и 68/20).

 4. Општинска изборна комисија Општине Пожега ће посебним актом дефинисати истек рокова из тачке 3. овог решења у складу са новим датумом одржавања избора из тачке 2. овог решења и ускладити Одлуку о облику и садржини образаца који ће се користити на локалним изборима у Општини Пожега расписаним за 21. јун 2020. године и исти датум ускладити на свим прописаним обрасцима.

 5. Ово решење објавити у „Службеном листу општине Пожега“, истаћи га на огласној табли Општине Пожега и објавити на сајту Општине Пожега.

**О б р а з л о ж е њ е**

 Председник Народне скупштине је дана 4. марта 2020. године донео одлуку којом је расписао изборе за одборнике у Скупштини општине Пожега за 26. април 2020. године (''Сл.гласник РС'', бр. 19/20). У складу са том одлуком Општинска изборна комисија општине Пожега је спроводила изборне радње прописане Законом.

 Одлуком о проглашењу ванредног стања (''Сл.гласник РС'', бр. 29/20) коју су 15. марта 2020. године донели заједно председник Републике, председник Народне скупштине и председник Владе, проглашено је ванредно стање на територији Републике Србије.

 Влада је, на основу члана 200. став 6. Устава Републике Србије, уз супотпис председника Републике, 16. марта 2020. године, донела Уредбу о мерама за време ванредног стања (''Сл.гласник РС'', бр. 31/20). Уредба је ступила на снагу даном објављивања у „Службеном гласнику Републике Србије“, 16. марта 2020. године.

 Чланом 5. наведене уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26. април 2020. године и да ће време наставка спровођења изборних радњи бити установљено одлуком о престанку ванредног стања.

 Народна скупштина је 6. маја 2020. године, донела Одлуку о укидању ванредног стања (''Сл.гласник РС'', бр. 65/20).

 Истог дана, Народна скупштина је донела и Закон о важењу уредаба које је Влада уз супотпис председника Републике донела за време ванредног стања и које је Народна скупштина потврдила (''Сл.гласник РС'', бр. 65/20). Чланом 4. наведеног Закона прописано је да ће надлежне изборне комисије 11. маја 2020. године донети решење о настављању спровођења изборних радњи у поступку спровођења избра на народне посланике, посланике скупштине Аутономне покрајине Војводине и одборнике скупштина општина и градова. Истим чланом, надлежне изборне комисије су задужене да утврде нове рокове за вршење изборних радњи у поступку спровођења избора у складу са временом наставка спровођења изборних радњи.

 Председник Народне скупштине је дана 10. маја 2020. године донео Одлуку о измени Одлуке о расписивању избора за одборнике скупштина градава и скупштина општина у Републици Србији (''Сл.гласник РС'', бр. 68/20), која је истог дана ступила на снагу објављивањем у ''Службеном гласнику Републике Србије''. Овом Одлуком, као датум одржавања избора за одборнике скупштина градова и скупштина општина одређен је 21. јун 2020. године.

 У складу са наведеним Општинска изборна комисија Општине Пожега, као орган надлежан за спровођење поступка избора за одборнике Скупштине општине Пожега, донела је решење како је наведено у диспозитиву.

 **Упутство о правном средству:** Против овог решења може се поднети приговор Општинској изборној комисији у року од 24 часа од часа доношења Решења.

**ОПШТИНСКА ИЗБОРНА КОМИСИЈА**

**01 Број: 013-1-13/2020**

 **ПРЕДСЕДНИК,**

 **Милоје Благојевић, с.р.**

**Садржај: стр.**

|  |  |  |  |  |
| --- | --- | --- | --- | --- |
| - | Решење о наставку спровођења изборних радњи у поступку избора за одборнике Скупштине општине Пожега који су расписани 4. марта 2020. године | 1 | - | 2 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

|  |
| --- |
| **Издавач: Скупштина општине Пожега****Одговорни уредник: Боривоје Неоричић, дипл.правник, на основу Закључка председника Скупштине општине Пожега 01 бр.06-16/2020 од 02.03.2020. године****Штампа: Општинска управа Пожега** |